KIRJALLINEN KYSYMYS E-1844/98

esittäjä(t): Yves Verwaerde (PPE) komissiolle

(12. kesäkuuta 1998)

Aihe: Natura 2000 -verkostoa koskevan tiedotuskampanjan taloudellinen tukeminen

Viittaan Bjerregaardin kirjalliseen kysymykseeni E-0629/98(1) antamaan vastaukseen ja pyytäisin saada lisätietoja seuraavista seikoista:

- tiedotustoiminnan luonne niiden kahden hankkeen yhteydessä, joille myönnettiin vuonna 1997 tukea Natura 2000 -verkostoa koskevasta budjettikohdasta B4-3060:

- kohderyhmät, henkilömäärät, henkilöiden kansallisuus, maaseutu vai kaupunki, maantieteelliset alueet,

- käytetyt tiedotusvälineet (lehdistö, TV, esitteet, jne.) ja yleisyys,

- yhteisön kumpaankin hankkeeseen erikseen myöntämän tuen määrä,

- hankkeiden arviointi niiden toteuttamisen jälkeen.

Komission jäsenen Ritt Bjerregaardinkomission puolesta antama vastaus

(23. heinäkuuta 1998)

Komissio yhteisrahoitti vuonna 1997 budjettikohdasta B4-306 kaksi Natura 2000 -ohjelmaan liittyvää hanketta ympäristöalan yleistä tiedotus- ja valistustoimintaa koskevan ehdotuspyynnön(2) yhteydessä.

Rannikkoalueiden suojelua edistävässä Euroopan unionin hankkeessa "Green Islands for Natura 2000" (Vihreät saaret Natura 2000 -ohjelmaa varten, johon myönnettiin tukea 90 154 ecua) levitetään hyviksi osoittautuneita toimintatapoja luonnonsuojelussa ja paikallistalouden kehittämisessä Natura 2000 -verkostoon kuuluvilla rannikkoalueilla. Tiedotustoimia kehitetään yhteistyössä Saksan, Ranskan, Alankomaiden, Venäjän, Albanian, Ukrainan, Viron, Latvian, Liettuan ja Puolan kansalaisjärjestöjen ja paikallishallinnon viranomaisten kanssa. Kohderyhmänä ovat näiden maiden rannikkoalueiden asukkaat, turistit, paikallispolitiikan edustajat ja viranomaiset. Hanke koskee suoraan noin 15 000 ihmistä ja sen toimilla tuetaan vihreitä saaria tiedotusvälineissä. Tiedottamisessa käytetään lehdistötiedotteita, 25 minuutin pituista dokumenttiohjelmaa ja 10 minuutin pituista videota. Lisäksi järjestetään vihreille saarille omistettuja tempauksia, joissa paikallisia asukkaita kannustetaan suojelemaan harvinaisia eläinlajeja ja perustamaan ystävyyskaupunkitoimintaa rannikkoalueilla. Lisäksi tuetaan oppikirjojen, esitteiden, näyttelyjen ja muun tiedotusmateriaalin laatimista sekä aiheeseen liittyvää toimintaa kouluissa. Hankkeessa on myös julkaistu artikkeleita ympäristöasioista vastaaville opettajille ja viranomaisille suunnatuissa tiedotuslehdissä sekä laadittu opas Natura-verkostoon osallistumisesta.

"Actions to raise awareness on the Habitats directives" (toimet luontotyyppidirektiivien tuntemuksen edistämiseksi, joissa Maailman luonnonsuojeluliitto (Italia) tukee Natura 2000 -ohjelmaa ja joihin myönnettiin tukea 100 000 ecua) on hanke, jossa tiedotetaan yleisölle luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetusta neuvoston direktiivistä 92/43/ETY(3), jotta edistettäisiin Natura 2000 -ohjelman täytäntöönpanoa. Hankkeessa ovat mukana Espanja, Ranska, Italia, Itävalta ja Yhdistynyt kuningaskunta. Kussakin maassa on määritelty omat kohderyhmät, joita voivat olla esimerkiksi maanviljelijät, maanomistajat, metsävarojen hoidosta vastaavat tahot, maaseutumatkailun edistämisyhdistykset, paikallis- ja aluehallinnon viranomaiset ja kansanedustajat. Toimet ovat maakohtaisia: on järjestetty tiedotustilaisuuksia, julkaistu artikkeleita erikoisalojen lehdissä, pidetty radio- ja televisiokeskusteluita, laadittu lehdistötiedotteita ja julkaistu raportteja.

Molempia edellä mainittuja hankkeita toteutetaan parhaillaan. Komissio saa maailman luonnonsuojeluliiton tukeman hankkeen loppuraportin 1.5.1999 ja rannikkoalueiden suojeluun liittyvän hankkeen loppuraportin 31.5.1999. Vasta sen jälkeen se voi arvioida niiden tuloksia.

(1) EYVL C 310, 9.10.1998, s. 106.

(2) EYVL C 53, 22.2.1997.

(3) EYVL L 206, 22.7.1992.